Մանկական հեծանիվներ արտադրող Գյումրու «Անիվ» գործարանի շենքի մի հատված մի քանի օր է` ապամոնտաժում են: Գործարանն արտադրում է հեծանիվներ 3-5 տարեկան երեխաների համար, սահնակներ, աթոռակներ՝ սպասարկման օբյեկտների համար: Ներկայումս գործարանը փակման եզրին է, սակայն մի քանի աշխատող դեռևս ունի: Գործարանի սեփականատեր Հրանտ Ֆլջյանը մի քանի տարի է՝ մահացել է, իսկ բաժնետերերից ոմանք անգամ տեղյակ չեն , թե ով է գործարանի շենքը քանդողն ու նոր շինարարություն իրականացնողը, ավելին՝ շենքի շինանյութը նույնպես վաճառում են : «Ես այդ գործարանի բաժնետերերից եմ, առանց բաժնետերերին տեղյակ պահելու, խորհրդակցելու, անգամ իրազեկելու, գործարանի շենքը քանդում են»,-hraparak.am-ին տեղեկացրեց բաժնետեր Վ. Ստեփանյանը՝ ներկայացնելով բաժնետոմսն ու այն տեղեկանքը, որն ընդամենը մեկ ամիս առաջ որպես բաժնետեր իրեն էր հատկացրել գործարանի գործադիր տնօրեն Ռազմիկ Սարգսյանը: